Կատուների դաշնամուր (մուլտֆիլմ)

«Կատուների դաշնամուր», նուար ժանրի ավստրալիական կարճամետրաժ անիմացիոն ֆիլմ, որը պատմում է մարդակերպ կատուների մտացածին քաղաքի մասին։ Պրեմիերան կայացել է 2009 թվականին, այնուհետև ֆիլմը ներկայացվել է մի շարք փառատոններում, այդ թվում` ընտրված է եղել Անսի քաղաքում կայացած անիմացիայի 49-րդ միջազգային փառատոնում։ Ֆիլմն արժանացել է մի շարք մրցանակների, ինչպես նաև ընդգրկվել է 2010 թվականի «Օսկար» կինոմրցանակի նախընտրելի թեկնածուների ցանկում։

Ֆիլմը հնչjունավորել է ավստրալիացի երաժիշտ Նիք Քեյվը, ով նաև եղել է ֆիլմի պրոդյուսերներից մեկը։

Սյուժե 
Ֆիլմի իրադարձությունները հանգավորվում են գլխավոր հերոսի` կատու պոետի (հնչյունավորող` Նիք Քեյվ) գրած բանաստեղծության տեսքով։ Նա պատմում է կատուների քաղաքի մասին, որտեղ մեծ դեր ուներ երաժշտությունը. քաղաքում շատ երգիչներ և երաժիշտներ կային։ Գլխավոր հերոսը անհույս սիրահարված է երգչուհիներից մեկին և հաճախ դահլիճի վերջին շարքերում նստած՝ լսում է նրա երգերը։

Հանկարծ լավագույն երգիչներն ու երաժիշտները սկսում են անհետանալ։ Ոստիկանությունը, որը հետաքննում է գործը, սոսկ մարդկային ոտնահետքեր է գտնում։ Գլխավոր հերոսը կարծում է, որ առևանգողը, որն ապրում էր հեռավոր հորիզոնում տեսանելի բարձր աշտարակում, նպատակ ունի ստեղծել հսկայական կատուների դաշնամուր։ Այդ գործիքը տանջանք է կատուների համար, քանի որ դրա ստեղները սեղմելուն պես՝ ասեղներ են ցցվում, որպեսզի կատուները գոռան տարբեր ձայներով։ Հերոսն անհանգստանում է իր սիրելի երգչուհու համար և շտապում նրան նախազգուշացնել, բայց ուշանում է. գիշերը նրան առևանգում են։

Քաղաքն ընկղմվում է ցրտի և մշուշի մեջ, ձյուն է գալիս։ Չկարողանալով իրենից վանել տանջվող կատուների մասին մտքերը` հերոսը քաջերի խումբ է հավաքում, և նրանք նավակներով լողում են դեպի հեռավոր աշտարակը։ Այնտեղից հասնում էին կատուների ճիչերը. խելահեղ առևանգողը նվագում էր ահռելի երգեհոն հիշեցնող իր հրեշային գործիքը։ Հերոսը և նրա օգնականները հարձակվում են առևանգողի վրա, ցած նետում նրան աշտարակից, իսկ գերեվարված կատուներին ազատ են արձակում։

Կատուների քաղաքը վերադառնում է իր բնականոն կյանքին, նորից հնչում են երաժշտությունն ու երգերը։ Հերոսը առաջվա պես գաղտնի ստեղծագործում է` տպագրելով իր պոեմը կատարվածի մասին։ Վերջին դրվագում պատուհանին՝ նրա ուրվապատկերի կողքին, հայտնվում է երգչուհու ուրվապատկերը, որը քնքուշ հպվում է պոետի դեմքին։

Մրցանակներ և անվանակարգեր 
 2009 - «Australian Film Institute Awards»` մրցանակ լավագույն կարճամետրաժ անիմացիոն ֆիլմի համար
 2009 - «Inside Film Awards»` մրցանակ լավագույն անիմացիոն ֆիլմի համար
 2009 - 58-րդ միջազգային կինոփառատոն Մելբուրնում` մրցանակ լավագույն կարճամետրաժ անիմացիոն ֆիլմի համար
 2009 - 56-րդ միջազգային կինոփառատոն Սիդնեյում` Դենդի մրցանակ լավագույն կարճամետրաժ անիմացիոն ֆիլմի համար
 2009 - 4-րդ կինոփառատոն Ադելաիդայում` հանդիսատեսի հավանության մրցանակ լավագույն կարճամետրաժ ֆիլմի համար 
 2009 - «APRA Screen Music Awards»` մրցանակ կարճամետրաժ ֆիլմի լավագույն սաունդթրեքի համար

Ծանոթագրություններ

Արտաքին հղումներ 
 Պաշտոնական կայք 
 People's Republic of Animation» կազմակերպության կայքը` ֆիլմի էջով (հասանելի է լրիվ դիտումը) 
 Տեղեկություն ֆիլմի մասին «Short Film Central» տվյալների պաշարում 

2009 մուլտֆիլմեր
Կարճամետրաժ մուլտֆիլմեր
Մուլտֆիլմեր կատուների մասին
Ավստրալիական մուլտֆիլմեր
Անգլերեն ֆիլմեր